মুসলমান জনগোষ্ঠীকে চ‚ড়ান্তভাবে নির্মূল করার ষড়যন্ত্রের অংশ হিসেবে ১৯৮৯ সালে আরাকান রাজ্যের নাম বদলে রাখাইন প্রদেশ করা হয়। একই সময়ে বার্মার নামকরণ করা হয় মিয়ানমার। মুসলিম রোহিঙ্গাদেরকে অবর্মী ও অবৌদ্ধ বলে অভিহিত করা হয়। নাগরিকত্ব কেড়ে নিয়ে তাদের বিদেশী হিসেবে আখ্যায়িত করা হয়। শুধু তাই নয়, তাদের ব্রিটিশ শাসনামলে বার্মায় এসে বসতি স্থাপনকারী ‘অবৈধ বাঙালি অভিবাসী’ হিসেবে তালিকাভুক্ত করা হয়, যা ঐতিহাসিকভাবে চরম জালিয়াতি। সত্তর দশকের শুরুর দিকে বার্মিজ সেনাবাহিনী রোহিঙ্গা জাতিকে জাতিগোষ্ঠীগতভাবে নির্মূলের অভিযান শুরু করে। প্রথম দিকের এ ধরনের একটি অপারেশনের নাম ছিল নাগা মিন বা কিং ড্রাগন। বার্মায় কথিত ‘অবৈধ অভিবাসী’ চিহ্নিত ও তাদের বহিষ্কার করার লক্ষ্যে ১৯৭৮ সালে এ অপারেশন পরিচালনা করা হয়। বৌদ্ধ পুরানের কিং ড্রাগনের প্রতীকের সাথে মুসলমানদেরকে তুলনা করে বিভ্রান্তি ছড়ানো হয়। ধর্মীয় অনুভূতিকে ব্যবহার করে এক ভীতিকর অবস্থার সৃষ্টি করে অনির্বাচিত সামরিক শাসক। তারা জনগণকে বোঝায় মিয়ানমারের ঐতিহ্য বৌদ্ধ ধর্ম রক্ষা করতে হলে তাদের বিকল্প নেই। আরাকানি মুসলমানদেরকে বিদেশী আখ্যা দিয়ে তাদের কথিত ‘হুমকি’ থেকে বৌদ্ধ ধর্মের পবিত্রতা রক্ষায় সামরিক বাহিনীর ব্যাপকভিত্তিক জাতিগোষ্ঠীগত নির্মূল অভিযানের প্রথম পদক্ষেপ ছিল পরিচয় যাচাই। এ অভিযান চলাকালে রোহিঙ্গারা ব্যাপকভিত্তিক ধর্ষণ, নির্বিচার গ্রেফতারের শিকার হন। বার্মিজ সৈন্যরা মসজিদ ও বাড়িঘর ধ্বংস করে এবং জমিজমা দখল করে নেয়। মসজিদের ধ্বংসাবশেষ দিয়ে ওই অঞ্চলের সেনানিবাসের অভ্যন্তরের রাস্তা নির্মাণ করা হয়। এ সময় গণহারে মুসলমানরা দেশত্যাগ করতে শুরু করেন। মাত্র তিন মাসের মধ্যে প্রায় আড়াই লাখ রোহিঙ্গা উদ্বাস্তু নাফ নদী পেরিয়ে বাংলাদেশে আশ্রয় গ্রহণ করেন। পরে তাদের অনেকেই জীবনের ঝুঁকি থাকা সত্তে¡ও মাতৃভ‚মির মায়ায় আবার দেশে ফিরে যায়।